Õpetajate Leht

Muusikapäev
2024-10-01 00:00 - 23:59 (Europe/Tallinn)
Klassikaraadio korraldab rahvusvahelise muusikapäeva puhul traditsioonilise e-viktoriini
Lõbusat mälumängu saab lahendada Klassikaraadio ja Raadio 4 kodulehel 1. oktoobril
Kuidas viktoriinil osaleda?
Viktoriini saab lahendada nii eesti kui ka vene keeles. Teadmised saab proovile panna Klassikaraadio (klassikaraadio.err.ee) ja Raadio 4 (r4.err.ee) kodulehel.
Kui osalete terve klassiga, lisage ka kooli nimi ja klass.
12 küsimusest koosnev mälumäng on vastusevariantidega ning loogiliselt mõeldes või sõpradega koos lahendades on võimalik õigesti vastata ka siis, kui vastust ei tea. Küsimusi on nii klassika, džässi kui ka popmuusika vallast. Lahendades tuleb kuulata helifaile, vaadata pilte ja jälgida videot.
Muusikaviktoriini on lihtne lülitada ka koolikavasse.
Möödunud aastal lahendas muusikapäeva viktoriini 4000 muusikasõpra. Osa võtsid igas vanuses muusikasõbrad üle Eesti ning paljudes koolides suisa terve klassiga. Kollektiivselt otsiti vastuseid küsimustele Elva gümnaasiumis, Hiiumaa gümnaasiumis, Jõgevamaa gümnaasiumis, Kajamaa koolis, Kiili kunstide koolis, Kohtla-Järve Ahtme põhikoolis, Kõmsi lasteaed-algkoolis, Kärdla muusikakoolis, Laulasmaa koolis, Lihula muusika- ja kunstikoolis, M. Lüdigi nim Vändra muusika- ja kunstikoolis, Mooste mõisakoolis, Otepää gümnaasiumis, Põltsamaa muusikakoolis, Pärnjõe koolis, Pärnu Mai koolis, Rakvere põhikoolis, Rakvere riigigümnaasiumis, Südalinna koolis, Tallinna kesklinna vene gümnaasiumis, Tartu erakoolis, Tartu kesklinnakoolis, Tootsi lasteaed-põhikoolis, Türi muusikakoolis, Türi ühisgümnaasiumis, Vanalinna hariduskolleegiumis ja Võhma koolis.
Soojendusviktoriin on juba avatud!
Muusikapäeva viktoriiniks saab valmistuda juba praegu, sest ERRi kultuuriportaalis on üleval soojendusviktoriin https://kultuur.err.ee/1609470931/proovi-jarele-soojendusharjutused-klassikaraadio-muusikapaeva-viktoriiniks
Muusikapäeva viktoriini videoklipp https://www.facebook.com/share/v/EaAjxfzw6LrRU9eB/
Tublimate lahendajate vahel loositakse välja hulgaliselt auhindu. Auhinnad on välja pannud ajakiri Muusika, Eesti Draamateater, Eesti Filharmoonia Kammerkoor, Eesti Interpreetide Liit, Eesti Kontsert, Eesti Rahvusmeeskoor, ERSO, Estonian Record Production, Jazzkaar, kino Artis, Mari Jürjens, Muuseumikaart, Müürileht, Rahvusooper Estonia, Sirp, Teater.Muusika.Kino, Teater Vanemuine, Täheke, VHK keelpilliorkester ja Viimsi Artium.
Lisainfo Lisete Velt
Klassikaraadio toimetaja, lisete.velt@err.ee

9. laste liikluskonverents „Ohutu koolitee“
2024-10-02 09:30 - 13:00
9. laste liikluskonverents „Ohutu koolitee“ Eesti Maanteemuuseumis
Toimumise aeg: 02.10.2024, kell 9.30–13.00
Eesti Maanteemuuseum kutsub taas 3. klasside õpilasi ja nende õpetajaid Varbusele laste liikluskonverentsile. Kas liigud kooli bussi, tõuksi või rattaga või hoopiski jala – oluline on ohutult kooli ja pärast koju jõuda. Sel korral räägibki konverents kooliteest ja sellest, mida teha, et see oleks turvaline.
Igast klassist ootame osalema nelja kuni kuut õpilast ja kuni kahte õpetajat.
Konverentsil osalemine ja lõunasöök on tasuta.
Konverentsile registreerumine ja lähem info kerle.kadak@transpordiamet.ee või tel 5330 2641. Registreerimise tähtaeg on 27. september.

e-rehkendus
2024-10-02 10:00 - 12:00
2. oktoobril algusega kell 10 toimub esimest korda toimub üle-eestiline e-rehkendus. E-rehkenduse viib läbi Tallinna Tehnikaülikool koostöös ERR-iga. Ettevõtmise eesmärk on matemaatika kui eluks olulise vahendi propageerimine ning selle tähele panemine ka teistes eluvaldkondades.
2. oktoobril kell 10 avanevad sinu ees ükshaaval 12 matemaatikaülesannet.

Kirjuta numbriline vastus selleks ette nähtud reale. Kõik vastused on täisarvud.
Kui rehkendus välja ei tule, märgi vastuse kohale „ei tea” ning liigud järgmise ülesande juurde. Eelmise ülesande juurde naasta ei saa.
Kui tahad avalikus edetabelis teistega mõõtu võtta, pead oma vastused ära saatma enne kella 13.00. Testi saad lahendada ka pärast seda, kuid sinu tulemust enam edetabelisse ei kanta.
Testi lõppedes näed, mitmele ülesandele leidsid õige vastuse. Detailsed tulemused saadetakse sulle meilile, kui sisestad oma nime ja meiliaadressi. Sul on ka võimalus saata oma tulemus avalikku edetabelisse, kuid see pole kohustuslik.

Tulemused ja edetabel
Üldine paremusjärjestus koostatakse lõpetamise kellaaja ja õigete vastuste arvu järgi: võidab see, kes lahendab alates kella 10.00-st esimesena õigesti kõik 12 ülesannet. Kõik soovijad saavad oma tulemuse pärast lahendamist lisada ka avalikku edetabelisse. Tabelis näidatakse vaid nende osalejate nime, tulemust ja lahendamisaega, kes on selleks nõusoleku andnud. Osalejad, kes oma tulemust avalikult kuvada ei soovi, saavad selle üksnes oma meilile.
Parimatele auhinnad!
https://erehkendus.err.ee/juhend.html

Lugemissõprade programmi uue hooaja algus
2024-10-02 17:30 - 18:30
Lugemissõprade programmi uue hooaja avab lastekirjanik Ilmar Tomusk
Tallinna Keskraamatukogu ja Eesti Lugemisühing alustavad Lugemissõprade programmi uut hooaega. Osalema on oodatud muu kodukeelega lapsed, kes saavad oktoobrist maini noortelt vabatahtlikelt abi ja julgustust eesti keeles lugemisel. Samuti on väga oodatud uued eesti kodukeelega vabatahtlikud. Avaüritusele tuleb programmis osalevaid lapsi ja noori innustama kirjanik Ilmar Tomusk.
Lugemissõprade programmis saab iga laps – väike lugemissõber – endale oma noore ehk suure lugemissõbra, kellega kohtutakse hooaja jooksul mitu korda. Kohtumised toimuvad Tallinna Keskraamatukogu eestikeelse kirjanduse osakonnas (Estonia pst 8) ja võõrkeelse kirjanduse osakonnas (Liivalaia 40), ajad lepitakse kokku individuaalselt. Iga kohtumine kestab umbes 50 minutit, mille jooksul sõbrad avastavad koos huvitavaid raamatuid, loevad teineteisele valjult ette ja arutlevad loetu üle, ühendades seda soovi korral ka loominguliste või mänguliste tegevustega. Lisaks saavad kõik programmis osalejad omavahel kohtuda programmi ava- ja lõpuüritustel, kuhu kutsutakse ka põnevaid külalisi. Programmis osalemine on tasuta.
Programmi registreerumine kestab kuni 26. septembrini:

muu kodukeelega 7-11-aastaseid lapsi saab osalema registreerida SIIN;
13-19-aastased noored, kes sooviksid vabatahtlikuna programmi panustada, on oodatud registreeruma SIIN.

Noortele vabatahtlikele toimub 30. septembril ja 1. oktoobril kell 16.00-18.00 koolitus, kus jagatakse nippe ja metoodikaid, kuidas väikestele lugemissõpradele paremini toeks olla.
Programmi avaüritus koos Ilmar Tomuskiga toimub 2. oktoobril kell 17.30 Tallinna Keskraamatukogu võõrkeelse kirjanduse osakonnas (Liivalaia 40).
Lisainfo laste@tln.lib.ee, 683 0914 (eesti keeles), vko@tln.lib.ee, 683 0960 (võõrkeeles).

Rahvusvaheline konverents „The Death of Law? Machines, Technology and Algorithms Deciding“
2024-10-03 00:00 - 2024-10-04 23:59
Õigus ilma inimeseta? Tallinna Ülikooli konverentsil käsitletakse tehisintellekti mõju seadusandluse üle
Tallinna Ülikoolis toimub 3. ja 4. oktoobril rahvusvaheline konverents „The Death of Law? Machines, Technology and Algorithms Deciding“, kus arutatakse tehnoloogia ja tehisintellekti rolli seadusandluse ja õigusemõistmise üle tulevikus. Eksperdid Euroopast ja Ameerikast jagavad oma teadmisi ja uurimistulemusi selle kohta, kas masinad ja algoritmid võivad tulevikus õigust luua ja hallata, asendades senised inimlikud otsustajad.
Konverentsi peakorraldaja professor Massimo La Torre sõnul tõstatab tehnoloogia, sh tehisintellekti areng ning selle kasutamine küsimusi eetiliste ja õigusalaste tagajärgede ning sotsiaalste mõjude osas. “Algoritmide abil loodud seadus ei pöördu enam vaba tahtega inimeste poole, kellel on võimalus järgida või tõlgendada reegleid erinevalt. Selle asemel käsitleb see inimesi kui allutatud subjekte, kellel puudub otsustusvabadus. See võib tähendada seaduse lõppu kui vabadusel põhinevat süsteemi, mida oleme sajandeid järginud,” selgitab professor La Torre. Konverents pakub võimalust kuulda tunnustatud teadlastelt, kuidas tehnoloogia ja õigusvaldkond omavahel põimuvad ning millised on selle muutuse pikaajalised tagajärjed. Teiste seas astuvad üles Guliano Amato, Roger Bownsword, Gerald J. Postema ja José Ignacio Solar Cayón, Jaan Aru.
Konverents on avatud kõikidele, kes on huvitatud õiguse, tehnoloogia ja tehisintellekti vastastikustest suhetest, sealhulgas õigusteadlasi, praktikante, poliitikuid ning üliõpilasi, pakkudes platvormi konstruktiivseteks aruteludeks, et mõista tuleviku suundi õigussüsteemides. Üritus on osa Tallinna Ülikooli Global Forum sarjast, mille eesmärk on rahvusvahelise koostöö ja kriitilise dialoogi edendamine.
Üritus on tasuta, kuid kohtade arv on piiratud. Registreerumiseks ja programmi kohta lisainfo saamiseks külastage veebilehte https://globalforum.tlu.ee/the-death-of-law-machines/

Petersoni Gümnaasium – 10
2024-10-04 00:00 - 2024-10-18 23:59
Petersoni Gümnaasium – 10
Petersoni Gümnaasium tähistab kooli 10. aastapäeva 4.–18. oktoobrini Kaunase pst 70 koolimajas ja Elektriteatris toimuvate üritustega Tartu gümnasistidele ja õpetajatele: vilistlastunnid ja -turniirid, filmipärastlõuna meediahuvilistele, vastuvõtud kooliperele ning külalistele, konverents ja peoõhtu.
Aastapäev toob endaga kaasa mitmeid pidustusi ja ettevõtmisi, kus osalevad nii vilistlased, praegused õpilased kui ka kooli töötajad. Toimuvad jalgpalli-, võrkpalli- ja mälumänguturniirid. Mälumängule on oodatud lisaks oma kooli õpilastele ja vilistlastele kõikide Tartu linna ja maakonna koolide võistkonnad. Oktoobri kolmel nädalal toimuvad vilistlastunnid. Kooli naaseb üle 25 vilistlase, et anda tunde ja jagada oma kogemusi praegustele õpilastele. Teemad on nii karjäärivalikut suunavad kui ka väga spetsiifilised, näiteks reklaaminduse tehnilisest järelvalvest, turundusest, graafilisest disainist, tänavatantsust või lahinguoperaatori tööst.
Alustatakse 4. oktoobril õpetajate vastuvõtuga. Endistele ja praegustele koolitöötajatele esineb muuhulgas Neway agentuur ning avalikustatakse kooli uus bränding. Soov olla visuaalselt samuti nooruslik, uuenduslik, julge ja kättesaadav viis uue logo ning graafilise lahenduseni. Avatud raamatu kujuline graafiline element on inspireeritud Kristjan Jaak Petersonist ja kooli eelmisest logost. Avatud raamat on ka kui metafoor õpihimulisest inimesest või oma gümnaasiumitee kujundamise rohketest võimalustest KJPG-s. Uue logoga rõhutatakse veelgi enam võimalust igal noorel inimesel ise kujundada oma lugu ja teostada oma unistusi õpetajate toel.
17. oktoobril kell 15.00 kohtutakse audiovisuaalmeedia- ja filmikunstihuvilistega Tartu Elektriteatris, kus näeb meedia- ja filmikunstiõpilaste kümne aasta loomingu paremikku. Petersoni meedia- ja filmikunstiõpilased on saavutanud aastakümnega märkimisväärselt palju võite ning tunnustust noorte filmitöö eest nii Eestis kui ka rahvusvahelistel filmikonkurssidel. Tartu Elektriteatris näeb kahe tunni jooksul erinevaid lühifilme ning katkendeid teistest õpilaste konkursivõitudeni viinud töödest.
Konverents „Haridus räuskamise ja infokorratuse maailmas“ toimub koolimajas 18. oktoobril kell 9.00–13.00. Konverents keskendub hariduse rollile üha meediastunumaks muutuvas ühiskonnas. Arutame, kuidas õpetajad ja koolid saavad toime tulla infomüra ja tehisaru väljakutsetega. Esinejate seas on oma ala eksperdid Maria Murumaa-Mengel, Maia Klaassen, Andres Karjus, Andero Teras, stand-upiga vaimsest tervisest loob meeleolu meie keemiaõpetaja Alo Kivilo. Konverentsil käsitletakse ka juhendaja kui eeskuju rolli keerulises meediamaailmas ning stressiga toimetulekut.
Sünnipäevale paneb punkti vilistlaste ja töötajate pidu „Tants ja trall vilistlase pilli järgi“ samal õhtul. Muusikalise osa eest hoolitsevad vilistlastest artistid Yonna ehk Johanna Eendra (osales saates “Eesti otsib superstaari” ja võistlusel Eesti Laul) ja ansambel Pur Mudd, aga ka andekad muusikahuvilised Arnold Milihhin ja Kirtty Kalda.
Petersoni Gümnaasiumist on selle kümnendi jooksul sirgunud ligikaudu 2000 vilistlast, kelle unistuste elluviimisele on kool püüdnud kaasa aidata. Ollakse toeks nii õpilastele, kelle unistuseks on vaid üldkeskhariduse omandamine, aga ka neile, kes soovivad oma andeid arendada, et jõuda õppima lemmikerialal või hoopis võimaluseni tegeleda gümnaasiumi kõrvalt tippspordi või muusikaga. Petersonis pakutakse keskharidust, lähtudes põhimõttest, et iga õpilane saab keskenduda talle enim huvi pakkuvale valdkonnale. Eristutakse valikainete hulga ja mitmekülgsete praktiliste võimaluste kasutamise poolest (audiovisuaalmeedia tehnika ja stuudio, keemialabor, spordisaalid erinevate alade viljelemiseks jm). Populaarsust on lisanud võimalus oma õpiteed, aga eelkõige ka aega planeerida läbi iseseisva veebiõppe.

Õpetajate päev
2024-10-05 00:00 - 23:59
5. oktoober – rahvusvaheline õpetajate päev, aasta õpetaja gala.

Aasta õpetaja gala
2024-10-05 00:00 - 23:59

Konverents "Muutuv ajalugu. Muutuv pärand"
2024-10-05 00:00 - 23:59
5. oktoobril 2024 toimub Eesti Ajaloo- ja Ühiskonnaõpetajate Seltsi, Eesti Kunstiakadeemia, Muinsuskaitseameti ja Tallinna Õpetajate Maja ühine konverents “Muutuv ajalugu. Muutuv pärand”.
Ühiskond ning seega ka ajalookirjutus ja -õpetus on pidevas muutumises, mis tähendab, et muutub ka suhtumine (kultuuri)pärandisse. Mis on pärand, kuidas seda luuakse, kaitstakse ja (ümber)hinnatakse? Need on küsimused, mis puudutavad kõiki ajaloo- ja ühiskonnaõpetajaid nende elu- ja töökohast sõltumatult.
Konverentsi eesmärk on tugevdada silda õpetajate ja professionaalsete pärandikaitsjate vahel, pakkuda pärandikaitsjatele võimalust oma tegevusvälja koolide kaudu laiendada ning anda õpetajatele muutuva pärandi, selle teoreetilise ja praktilise käsitlemise kohta professionaalset teavet. Konverentsi kaugem eesmärk on see – (väljavõte gümnaasiumi riikliku õppekava ajaloo ainekavast) – et õpilane tunnetab oma rolli Eesti kultuuripärandi hoidja ja kandjana, väärtustab inimkonna kultuuripärandit ja aktsepteerib kultuurerinevusi; mõistab, kuidas kultuuripärand peegeldab minevikuühiskonda, analüüsib kultuuri arengu põhijooni ning seostab neid ühiskonnas toimunud muutustega.
Konverentsi kavas on päranditeemalised ettekanded, ekskursioonid ja Tallinna erinevates paikades toimuvad töötoad. Konverentsi lõpetab Eesti kultuuripärandi õpetamist erineva kultuuritaustaga lastele lahkav sümpoosion.
Konverentsi toetab Eesti Kultuurkapital.

Noorlingvistide keeleklubi
2024-10-05 12:00 - 15:00
Noorlingvistide keeleklubi esimene kohtumine
5. oktoobril kl 12.00–15.00 Noorlingvistide keeleklubi esimene kohtumine: Suured tekstid ja väiksed tekstid (väikestel on kellad kaelas); Tartu Ülikooli eesti ja üldkeeleteaduse instituudis.
Eesti keele uurimiseks on aastakümnete jooksul kogutud, korrastatud ja märgendatud suur hulk tekstikogumeid. Töötoas räägime kirjalikust ja suulisest keelest ning kasutame Tartu Ülikooli arvuteid, et neist korpustest ise otsinguid teha. Milliste tähendustega me tegelikult sõnu kasutame? Kuidas me neid tegelikult hääldame? Kui erinevalt kirjutavad ja räägivad eestlased? Need ja paljud teised küsimused saavad meiega vastuse!
Töötuba viivad läbi morfosüntaksi teadur Mari Aigro ja foneetika teadur Anton Malmi (TÜ).
https://sisu.ut.ee/noorlingvist/

Matsalu loodusfilmide festivali filmid Padise rahvamajas
2024-10-05 12:00 - 19:00
Laupäeval, 5. oktoobril toimub Padise rahvamajas kell 12–19 Matsalu loodusfilmide festivali filmide näitamine.
Sündmus on tasuta.
Täpsem ajakava www.padise.ee

Perepäevad PROTO avastustehases
2024-10-05 12:00 - 2024-10-06 17:00
Perepäevad PROTO avastustehases
Teemakuu „PROTOga lõbusalt targaks“ raames toimuvatel perepäevadel jagub tegevust nii suurtele kui väikestele. Päästa valla oma sisemine leiutaja huvitavates töötubades, saa osa kaasahaaravatest teadusetendustest ning leia üles peidetud aare! Samuti on oodata põnevaid külalisi! Perepäevad toimuvad kl 12–17.
14.–15.09, 21.–22.09 ja 5.–6.10 töötoad ja teadusetendused
28.–29.09 hiiglasliku papist labürindi ehitus
Täpsem info https://www.prototehas.ee/event/perepaevad/

Õpetajakutse taotlemise tähtaeg
2024-10-06 00:00 - 23:59
5.veebruar ja 6. oktoober – õpetajakutse taotlemise tähtajad. Tutvustavad seminarid veebis 16. ja 27. jaanuaril.

MUBA hooaja avakontsert
2024-10-07 00:00 - 23:59
Kool algas septembris, hooaeg oktoobris – aeg harjutada ja õppida, aeg esineda
Tallinna Muusika- ja Balletikool avab oma kontserthooaja uhke avakontserdiga 7. oktoobril – esinevad MUBA sümfooniline puhkpilliorkester, solistid ja rahvusvaheliselt tunnustatud Küprose saksofonimängija Yiannis Miralis.
MUBA e Tallinna Muusika ja Balletikool on parim õpikeskkond tulevastele muusikutele ja balletitantsijatele kogu Eestis. MUBA on eripärane kool nii oma õppetöös kui oma kontsertide ja sündmuste poolest.
MUBA on keskkond, kus tulevased Eesti muusikanimed õpivad, harjutavad ja saavad oma esimesed tõsisemad lavakogemused. MUBA ei ole vaid kool ja maja, vaid ka kontserdimaja, kus kogu atmosfäär, interjöör, saalide väga hea akustika, kontserdi publiku soliidne mahutavus ja Eesti suurim kontsertlava aitavad koos luua kontserdielamusi.
Noored muusikud, kes alustasid oma õppeaastat septembris, on valmis oma selle aasta esimeseks tähtsamaks kontserdiks ehk MUBA hooaja avakontserdiks.
Timo Steiner, helilooja ja MUBA koolijuht: „ Tore on mõelda, et MUBA on kool ja mittekool korraga. Kool selles mõttes, et õpime ja harjutame hoolega. Mittekool selles mõttes, et MUBA on ka kvaliteetne kontsertide, balletietenduste ja sündmuste toimumise paik. Ja eriti tore on, et oleme suutelised oma looduga täitma kasvõi mitu-mitu kontserdihooaega. Meil on lihtsalt nii fantastilised ja tegusad noored!“
MUBA sümfooniline puhkpilliorkester, mida juhendab igapäevaselt MUBA õpetaja ja dirigent Bert Langeler esineb seekord koos rahvusvaheliselt tunnustatud Küprose saksofonimängija Yiannis Miralisega. Miralis nii dirigeerib kui ka soleerib antud kontserdil. Täpsem kava SIIN.
Yiannis Miralis on tuntud eelkõige klassikalise saksofonisti, dirigendi, õppejõu ning mitmete rahvusvaheliste muusikaorganisatsioonide liikmena.
Seekord viib Miralis Eestis läbi mitmeid orkestri ja saksofoni meistriklasse.
MUBA hooaja avakontsert toimub esmaspäeval 7. oktoobril algusega kell 18 MUBA Suures saalis.
Tasuta pääsmed saadaval Fientast. Enne kontserti on avatud kohvik ning kõlab meeleolumuusika.

Kontsert-mõtterännak
2024-10-11 20:30 - 21:30
11. oktoobri õhtul täitub Narva Art Club Ro-Ro kott-toolidega ning publikul on võimalus kogeda midagi erilist. Hilisõhtuse kontsert-mõtterännaku unikaalsus peitub selles, et inimesed saavad kuulata ja ava(sta)da muusika kaudu iseennast. Ühtlasi annab selline kogemus võimaluse stressi leevendamiseks ja eneseteadvuse suurendamiseks ning vaimse tervise toetamiseks.
“Hilisõhtune meditatsioon Bachiga” toob kokku muusikateraapia doktor Alice Pehki ning marimbamängija Tanel Eiko Novikovi. Läbi Bachi muusika ning muusikaterapeudi juhatuse viiakse publik avardatud teadvuse seisundisse.
“Marimba on müstilise ja sügava kõlaga instrument, mis viib kuulajad ainulaadsesse muusikalisesse kosmosesse,” kinnitab ka noor marimba-artist ise.
Kavas on Bachi sooloteosed tšellosüit nr 6 C-Duur ning viiulisonaat nr 1 g-moll.
“Sellel erilisel kontserdil soovime teadvustada suurepärast võimalust, mida pakub muusika – kuulata ja ava(sta)da muusika kaudu iseennast,” avab muusikaterapeut Alice Pehk toimuva sisu. “Muusika on peegel: muusikat kuulates kuulame tegelikult iseennast. See, mida kuulates kogeme ja milliseid seoseid endas loome, kõneleb meile meist endist, see on meis, ka meie hinge sügavaimates soppides toimuva peegelduseks. Mida teadlikumad oleme aga eneses peituvast ja toimuvast, seda paremini saame ennast ja oma elu juhtida ning seda parem püsib meie vaimne tervis ja üldine heaolu.”
Kontsert kulgeb süvenemises, ilma aplausita. Pärast muusika kuulamist saab publik osaleda arutelus muusikaterapeudi ja esinejaga, et saada teada, mispärast tekitab muusika nii- või teistsuguseid kujutluspilte ja emotsioone, mida see kuulaja kohta räägib, kuidas saadud informatsiooni tõlgendada ja kasutada.
Enda sisemaailma süvenemine ja kogetu jagamine on kuulajatele vabatahtlik, kontserti saab soovi korral nautida ka täiesti tavapärase kontserdikülastajana.
Kontserdi algus kell 20.30.
Üritus toimub Narva Sügispealinna programmi raames ning koostöös Narva Eesti Gümnaasiumiga.
Kontsert-mõtterännakut toetavad Martin Napa, Narva linn, Eesti Kultuurkapital.
Täpsem info Facebooki lehel Vaimse tervise sari.

Hariduslik teemaõhtu "Läänemere hääl"
2024-10-15 18:00 - 21:00
Hariduslik teemaõhtu “Läänemere hääl”
Eesti Meremuuseumi Lennusadam, Tallinn
15.10 kell 18.00–21.00
Suur Läänemere teemaõhtu, mis seob üheks tervikuks mereteaduse, matkamise, muusika ja keskkonnahoiu. Kohtuda saab “Save the Baltic Sea” ekspeditsiooni matkagrupiga ning külastada Läänemere teemalisi “elavaid-laboreid” ja tegevusalasid. Õhtu lõpetab Taavi Petersoni mereteemaline heategevuskontsert. Ootame loodussõpru, matkalisi, õpilasi ja õpetajaid, haridus- ja keskkonnaaktiviste. Sissepääs vabatahtliku annetusega, palume end eelnevalt registreerida. Lisainfo www.tartuloodusmaja.ee/uritused/hariduslik-teemaohtu-laanemere-haal/

Eesti Kutseõppe Edendamise Ühingu sügisseminar “ Eestikeelsele õppele üleminekust, uussisserändajate õpetamisest, roheäratus”
2024-10-16 00:00 - 2024-10-18 23:59
16.–18. oktoobrini – Eesti Kutseõppe Edendamise Ühing (EKEÜ) sügisseminar “ Eestikeelsele õppele üleminekust, uussisserändajate õpetamisest, roheäratus” Ida-Virumaa KHK.-s.

Teaduspoliitika konverents
2024-10-16 10:00 - 16:00
Teaduspoliitika konverentsil arutatakse, mis teeb Eesti ühiskonna elujõuliseks
16 oktoobril kella 10.00–16.00 toimub Riigikogu konverentsisaalis üheteistkümnes teaduspoliitika konverents, mis sel korral kannab pealkirja „Teadus kui Eesti arengumootor (XI). Elujõuline Eesti – tähendus ja valikud“. Tänavune konverents on pühendatud Eesti elujõulisusele.
Eesti on elujõuline, kui selle rahvastik, ühiskond, majandus, kultuur ja keel pole mitte lihtsalt hoitud ja alles, vaid arengujõulised, vitaalsed ja edukalt kaasaegse maailma ohtusid trotsivad. Elujõuline Eesti on oma elanikele vastupandamatult atraktiivne elu- ja töökeskkond ning eesti keele ja kultuuri omandamine on kõigi poolt kõrgelt hinnatud viis Eesti elus osalemiseks.
Sageli räägime me hästi toimivast majandusest, kui eeldusest elujõulise Eesti loomiseks. Seda eeldust kahtluse alla seadmata keskendub tänavune konverents seevastu Eesti ühiskonna, keele ja kultuuri elujõulisusele. Me proovime teaduspõhiselt vastata küsimustele mis teeb Eesti ühiskonna elujõuliseks, mis teeb eesti keele ja kultuuri elujõuliseks ning mida tuleks täna teha, et Eesti ühiskond, eesti keel ja kultuur oleksid ka tulevikus võimalikult elujõulised.
Vaatluse alla tulevad ka rahvastikumuutuste ja rände mõju, ühiskondlik sidusus, inimeste heaolu, ning eesti keele ja kultuuri olukord.
Lisaks olukorra analüüsile proovime leida vastuseid küsimustele milles seisneb teadlaste arvates Eesti jaoks edukas rahvastiku-, sotsiaalse lõimumise, ühiskondliku heaolu, keele ja kultuuri poliitika.
Konverentsi peaesinejatena astuvad üles ettevõtja Erkki Raasuke, TLÜ osaluskultuuri professor Katrin Tiidenberg, TLÜ sotsiaaltervishoiu professor Merike Sisask, TÜ linna- ja rahvastikugeograafia professor Tiit Tammaru, TÜ biosemiootika professor Kalevi Kull, õiguskantsler Ülle Madise, TÜ anglistika professor Raili Marling ja TÜ ajakirjandusuuringute kaasprofessor Marju Himma. Konverentsi modereerib TLÜ rektor professor Tõnu Viik.
Konverents on kutsetega, ent kõik huvilised saavad jälgida otseülekannet teadusportaali Novaator vahendusel 16. oktoobril algusega kell 10.00 siin.
Konverentsi kavaga saab tutvuda siin.

Teaduspoliitika konverentsi korraldavad Eesti Teadusagentuur, Riigikogu kultuurikomisjon, Rektorite Nõukogu, Eesti Teaduste Akadeemia, Eesti Noorte Teaduste Akadeemia ning Haridus- ja Teadusministeerium.

Vestlussaade “Ekspert eetris”
2024-10-16 16:00 - 16:30
Tallinna Ülikooli vestlussaates “Ekspert eetris” on fookuses õpetajad ning nende väärtuslik aeg. Külas on TLÜ haridusjuhtimise professor Eve Eisenschmidt.
Õpetaja vajab aega, et ta saaks oma teadmisi uuendada, mõtiskleda, teha koostööd kolleegidega. Objektiivselt on inimestel 24 tundi ööpäevas, ideaalis 8 tundi tööaega, aga kas seda kasutatakse ära mõistlikult ja vastutustundlikult? Tundub, et kaugeltki mitte. Õpetajal ei ole ammu enam aega, et süveneda. Aja kasutamine on nii organisatsiooni kultuuri küsimus – kuidas väärtustatakse inimeste aega, seda kasvõi koosolekutel, aga ka poliitiline küsimus – milliseid valikuid tehakse õppekava kujundamisel, õppeprotsessi kujundamisel jne.
Kas õpetajate jaoks luuakse teadlikult kasulikku aega, et uusi praktikaid õppida ja katsetada? Kas seda peetakse oluliseks? Saates mõtiskletakse teemal, kuidas on võimalik koolis töökorraldust muuta, et õpetajatel tekiks aega juurde.
Saatejuht on Tallinna Ülikooli BFM-i lektor Mart Soonik.

Rahvusvaheline konverents „Teel täiuse poole. Hinge ja isiksuse küpsus“
2024-10-17 00:00 - 2024-10-19 23:59
Rahvusvaheline konverents „Teel täiuse poole. Hinge ja isiksuse küpsus“
17.‒19. oktoobrini toimub Kivimäel ja Laulasmaal rahvusvaheline konverents „Teel täiuse poole. Hinge ja isiksuse küpsus“.
Isiksuse, kollektiivi või kutsumuse kujunemist võib vaadelda kui teekonda lapsepõlvest täisikka, võrsumist seemnest küpseks viljaks. Ajaline vastsündinu on küps siia ilma tulema, koolieeliku kooliküpsust hindame kooli lävepakul, abiturient sooritab küpsuseksameid enne keskhariduse tunnistuse saamist. Mis õieti on küpsus, seda nii isiksuse kui tema hinge tasandil?
Püha Johannese Kooli ja Arvo Pärdi Keskuse koostöös toimuval konverentsil põimitakse hariduse, kultuuri, religiooni ja inimeseks olemise tasandeid, lähenedes sedakorda sisemise küpsuse teemadele eri vaatenurkadest – kultuurifilosoofia, teoloogia, pedagoogika ja psühholoogia perspektiivist – ning otsitakse ühisosa. Püha Johannese Kooli direktori Liivika Simmuli sõnul on konverentsi kuulajaskond aastate jooksul kasvanud ning osalema on oodatud haridushuvilised üle Eesti.
„Konverents on mõeldud õpetajas- ja kogukonnale, keda huvitavad meie kooli tegevus ja käekäik, aga ka laiemalt neile, keda huvitab haridusteemade mõtestamine laiemas ja ajatumas kontekstis,“ sõnab Liivika Simmul.
Neljadat korda toimub Püha Johannese Kooli konverents koostöös Arvo Pärdi Keskusega, luues silla ning kohtumispaiga hariduse, teaduse, kultuuri ja hingemaailma vahel.
Kuulajate ette astuvad külalised Eestist, Lätist, Leedust, Inglismaalt, Prantsusmaalt, Itaaliast, Saksamaalt ja USAst: prof Renos Papadopoulos, Philip Mamalakis, isa Aleksei Uminski, isa Stephen Platt ja Anna Platt, Francesco Fadigati, vend Luc (Bourgoin), Aleksander Pulver, Tarmo Toom, Naatan Haamer, Pavel Levushkan, Olga Januškevičienė, Maria Pukach, Yauheniya Danilovich, Liivika Simmul, Irina Pärt, Airiin Demir ja Triin Normet.
Huvilisi ootavad ettekanded, töötoad ning hinge ja vaimu kosutav kontsert Vox Clamantiselt.
Kahel esimesel päeval on sünkroontõlge eesti, inglise ja vene keelde. Laupäeval tõlgitakse töötoad eesti keelde.
Konverentsil osalemise kohta saab kool väljastada ka tõendi.
Tutvuge lähemalt konverentsi kava ja esinejatega https://konverents.pjk.ee/et

Ettelugemise päev
2024-10-18 09:00 - 14:00
Ettelugemise päeval loeme ja illustreerime eri rahvaste lugusid
18. oktoobril tähistame ettelugemise päeva traditsioonilise suure lugemise ja joonistamise veebiülekandega. Kella 9–14 loevad tuntud näitlejad ette muinaslugusid ja raamatukunstnikud loovad samal ajal kuuldule illustratsioone. Kultuuririkkuse aasta puhul on ettelugemise ja illustreerimise fookuses erinevate rahvaste lood. Toimuvat saab jälgida otseülekande vahendusel lastekirjanduse keskuse ja kirjandusfestivali Luup Facebooki lehtedelt ning ERRi kultuuriportaalist. Uut lugu ja pilti saab nautida iga 20 minuti järel.
Eesti Lastekirjanduse Keskuse direktor Triin Soone leiab, et ettelugemine mängib kindlasti väga olulist rolli lapse keelelises ja vaimses arengus, kuid tegelikult on kõigil tore ja nauditav lugusid kuulata: „Ettelugemine on mõnus ajaviide, mis annab võimaluse kuulata, mõelda ja nautida sõnade lendu. Kindlasti aga ka keeleõppijale tajuda keele rütmi ning omandada uusi sõnu ja väljendeid. Meil on suur rõõm, et nii paljud näitlejad ja illustraatorid on valmis meie ettevõtmises kaasa lööma ning tooma seekord kuulajate ja vaatajateni maailma rahvaste lugusid.”
Muinasjutte loevad ette Laura Kukk, Taavi Tõnisson, Rasmus Kaljujärv, Silva Pijon, Maarius Pärn, Kersti Heinloo, Grete Konksi, Tarvo Krall, Tiina Tõnis, Mari-Liis Lill, Britta Soll, Merilin Kirbits, Piret Krumm, Risto Vaidla, Doris Tislar. Nende lugemist illustreerivad Elina Sildre, Joonas Sildre, Tuulike Kivestu, Kristina Tort, Triin Paumer, Liisa Kruusmägi, Ats Allaste, Anni Mäger, Anu Kalm, Helena Pass, Reda Tomingas, Kirke Kangro, Takinada, Kadi Kurema ja Kertu Sillaste.
Eesti Lastekirjanduse Keskus pani aluse ettelugemise päeva traditsioonile aastal 1994. Päeva tähistav veebiüritus on ka sel aastal osaks laste ja noorte kirjandusfestivali Luup programmist. Festivali korraldavad Eesti Kirjanduse Selts, Eesti Emakeeleõpetajate Selts, Tartu Linnaraamatukogu ning Eesti Lastekirjanduse Keskus, partneriteks on Soome Instituut, Tartu Elektriteater jpt. Festival toimub 14.–19. oktoobrini ja selle kohta saab lisainfot Luup Facebooki lehelt.

Hariduskonverents „Õpetaja aeg“
2024-10-18 10:30 - 16:00
18. oktoobril toimub hariduskonverents „Õpetaja aeg“, mis on pühendatud Tallinna Ülikooli õpetajahariduse 105. aastapäevale.
Konverentsil arutletakse, kuidas inspireerida õpetajaid ja koolijuhte leidma viise õpetajate energia ja tööaja kokku hoidmiseks ning suunata jõud kõige olulisemale – koostöisele õpilaste arengu toetamisele. Lisaks otsitakse vastuseid küsimustele, kuidas koolielu ja õpetamist tõhusamalt korraldada? Mis on päriselt tähtis ning kuidas selle kõige olulisema jaoks läbi töökorralduse aega leida nii kooli kui õpetaja tasandil?
Ohud ja võimalused koolikorralduse muutmises võtab kokku ennelõunane skeptikute ja unistajate paneelarutelu.
Päeva teine pool keskendub õpetaja tööalase arengu ja vaimse tervise teemadele. Kuidas reguleerib õpetaja oma tööaega ja energiat? Kuidas leida aega iseendale nii vaimse tervise toetamiseks kui ka professionaalseks arenguks ja uute teadmiste omandamiseks?
Vaadeldakse ka tehisaru võimalusi õpetaja abistamisel ning antakse parimaid nippe ajaplaneerimise oskuste edendamiseks. Konverentsi võtab kokku paneelarutelu: kuidas 24 tunniga imesid teha?
Arvamust saab avaldada ka publik.
Lisaks tunnustame konverentsil ka haridusuuenduslikke algatusi.
Avasõnad öeldakse kell 10.30 Tallinna Ülikooli Astra hoone Maximumi saalis. Üritus lõpeb kell 16 algava vastuvõtuga Astra foorumis.
Konverentsil on avatud ka Tallinna Ülikooli õpetajahariduse 105. aastapäevale pühendatud näitus Astra majas: “Aeg hetkes – loovuse jäljed”.

Koolivaheaeg
2024-10-21 00:00 - 2024-10-27 23:59
Koolivaheaeg 21. oktoobrist 27. oktoobrini.

Tallinna Linnamuuseumi 2024. aasta õpetajate infopäev
2024-10-21 10:30 - 15:00
Olete oodatud Tallinna Linnamuuseumi 2024. aasta õpetajate infopäevale esmaspäeval, 21. oktoobril Kiek in de Köki kindlustustemuuseumisse.
Tallinna Linnamuuseum kutsub õpetajaid 21.10.2024, koolivaheaja esimesel päeval Tallinna Linnamuuseumi seitsme filiaali haridusprogramme tutvustavale infopäevale. Sellel saab lähemalt tutvuda Tallinna Linnamuuseumi haridustegevuse, metoodika, elamusliku õpikeskkonna ja praktiliste tegevustega. Kõik osalejad saavad kingituseks Tallinna Linnamuuseumi muuseumitunde tutvustava haridusmärkmiku. Infopäev on tasuta ja soovi korral väljastame osalemise kohta tõendi.
Oodatud on kõik õppejuhid ja õpetajad: lasteaia- ja klassiõpetajad, ajaloo-, ühiskonna- ning kunstiajaloo-, inimeseõpetuse-, loodusõpetuse-, geograafia-, keemia- ja füüsikaõpetajad!
Ootame teid Kiek in de Köki kindlustustemuuseumis (Komandandi tee 2).
Infopäev algab kell 11.
Tervituskohvi pakume juba alates 10.30.
Infopäev algab Linnamuuseumi filiaalide haridusprogrammide tutvustuspaneeliga. Järgneb näidistegevuste paneel, millele registreeruda
saab kohapeal.
Haridusprogrammid oleme jaotanud kolme haridusastme grupi vahel:

Lasteaed ja I kooliaste (kuni 3. klass).
II–III kooliaste (4.–7. klass).
III kooliaste ja gümnaasium (8. klass–gümnaasium).

AJAKAVA:
10.30–11.00 Kogunemine Kiek in de Köki suurtükitornis. Tervituskohv ja suupisted.
11.00–12.30 Tallinna Linnamuuseumi filiaalide haridusprogrammide tutvustused.
12.30–13.15 Värskendav energiapaus.
13.15–15.00 Linnamuuseumi erinevaid filiaale tutvustavad tegevused, mille vahel on teil võimalus valida:

Kiek in de Kök suurtükitorni uuenenud ekspositsiooni tutvustav ekskursioon;
Lastemuuseum Miiamilla „Empaatia töötuba“;
Fotomuuseumi tutvustustuur;
Rahvaste muuseumi värskelt avatud näituse „Garaaž. Гараж. Garage” ekskursioon;
viimane võimalus tutvuda Linnaelumuuseumi püsiekspositsiooniga enne selle uuenduskuuri algust;
Kalamaja muuseumi metoodiliste näidetega muuseumitund „Tööstuslik pööre Tallinnas“.

Osalemiseks palume end eelnevalt registreerida:
REGISTREERI
Kõik infopäeval osalenud registreerunud õpetajad saavad kuni novembri lõpuni Tallinna Linnamuuseumi filiaale tasuta külastada.
NB! Kui olete infopäevale registreerunud, kuid ei saa siiski osaleda, andke sellest palun võimalikult varakult teada margus.saks@linnamuuseum.ee või tel 5443 0006.

Seminar „Laps kirjanduses“
2024-10-21 10:30 - 16:00
Seminar „Laps kirjanduses“ tõstab fookusesse lasteraamatute tõlkimise
21. oktoobril 2024 kell 10.30–16 toimub Eesti Teaduste Akadeemia Underi ja Tuglase Kirjanduskeskuse ning Eesti Lastekirjanduse Keskuse 12. ühisseminar „Laps kirjanduses“, mille fookuses on tõlketeemad. Seminar toimub lastekirjanduse keskuse saalis, kuid seda saab otseülekandena jälgida ka ERR kultuuriportaalist ja Eesti Lastekirjanduse Keskuse Facebooki lehelt.

Seminaril uuritakse, kuidas määratleda tõlkimist, tutvustatakse uusi vahendeid meie tõlkeloo uurimiseks, vaadeldakse, milline on tõlke ja algupärandi vahekord hetke laste-ja noortekirjanduses ning arutletakse, mida on vaja hea tõlkeraamatu sünniks. Vaatluse all on nii laste- ja noortekirjanduse tõlked eesti keelde kui ka meie laste- ja noorteraamatute vahendamine teistesse kultuuridesse. Et lastekirjanduse puhul ei saa kuidagi mööda ka illustratsioonist, tulevad käsitlemisele ka tõlkimise ja raamatuillustratsiooni kokkupuutekohad.
Seminaril esinevad ettekannetega Elin Sütiste, Krister Kruusmaa, Jaanika Palm, Krista Kumberg, Helena Kostenok, Hanneleele Kaldmaa, Ulla Saar, Triinu Laan, Katja Novak, Anneliis Lepp, Risto Järv ja Elle-Mari Talivee.
Eesti Lastekirjanduse Keskuse kirjandusuurija Jaanika Palmi sõnul on oluline tõlkelastekirjandusest kõneleda: „Kuna valdava osa praegu eesti keeles ilmuvatest lasteraamatutest moodustavad just tõlketeosed, on nendele tähelepanu pööramine algupärase kirjanduse kõrval väga oluline. Tahaks ju ikka, et ilmuvad tõlketeosed rikastaksid, mitte ei reostaks meie kirjandusvälja ning pakuksid meie lastele võimalikult avarat maailmapilti ja erinevaid perspektiive elu mõtestamiseks.“
Eesti Teaduste Akadeemia Underi ja Tuglase Kirjanduskeskuse teadur Elle-Mari Talivee leiab, et armastatud eesti raamatutegelaste kõrval on teda vorminud just tõlketeosed: „Arvan, et mina olen suuresti tõlkekirjanduse poolt kasvatatud laps – Pipist ja Tjorvenist Pál-tänava poiste, Klára Jarunková kangelaste, Franny ja Zooey’ni, ehkki kahtlemata on olulist rolli mänginud ka Pille-Riin, Naksitrallid, Tagurpidi-Ants. Need olid kõik imelised tõlked. Harald Rajametsa luuletõlked James Krüssi raamatust „Minu vaarisa ja mina“ panid mind tõenäoliselt esmakordselt mõtlema kirjandusteksti loomisele. Teistpidi – oli meie toonases omakirjanduses midagi olulist puudu? Tõlkelugu tekitab alati nii palju intrigeerivaid küsimusi.“

Tartu haridusfestival "Edasiliikumise kunstid"
2024-10-22 00:00 - 2024-10-24 23:59
Tartu haridusfestival “Edasiliikumise kunstid”
Aeg: 22.–24. oktoober 2024
Koht: Tartu (erinevad kohad üle linna)
10. Tartu haridusfestival toob kokku haridushuvilised üle Eesti! Festival keskendub sellele, kuidas pidevalt areneda ja kasvada, jäädes avatuks uutele võimalustele ja väljakutsetele. Festivali teema „Edasiliikumise kunstid“ kutsub üles leidma tasakaalu minevikust õpitu ja tulevikku suunatud sammude vahel, hoides fookust hetkes.
Kolmel päeval toimub üle 100 töötoa, arutelu ja ettekande, mis aitavad avada edasiliikumise ja kohanemise teemat erinevatest vaatenurkadest. Lisaks pakuvad festivali külastajatele meelelahutust ühised filmivaatamised, haridusfestivali kontsert ja näituste kuraatorituurid.
Üritused on tasuta, kuid vajalik on eelregistreerlmine http://www.haridusfestival.tartu.ee/.

Kogemuskoolitus “Noppeõppe rakendamine üldhariduskoolis. Viljandi mudel.”
2024-10-23 11:00 - 15:00
Kogemuskoolitus “Noppeõppe rakendamine üldhariduskoolis. Viljandi mudel.”
23. oktoobril 2024 kell 11–15 toimub MTÜ Eesti Talendikeskuse korraldamisel ja koostöös Viljandi Kesklinna Kooliga kogemuskoolitus noppeõppe rakendamisest üldhariduskoolis. Koolitus on praktiline, eraldi on vaatluse all noppeõppe rakendamine I ja vanemates kooliastmetes.
Koolitusele oodatakse 3-liikmelisi koolimeeskondi (juhtkonna liige, I kooliastme klassiõpetaja, vanemate kooliastmete aineõpetaja).
Koolitus on tasuta. Toitlustamine omal käel. Registreerimine hiljemalt 16. oktoobriks https://forms.office.com/e/6GDj13A13u .
Osalejaile koolitustõend. Täpse toimumiskoha info saadetakse osalejatele meilidele vähemalt päev enne koolituse toimumist.
Küsimuste korral kontakt Merve Šeffer, merve.seffer@klk.vil.ee

Seminar “Kas Eestis on süvenemas hariduslik ebavõrdsus?”
2024-10-24 12:00 - 13:30
Arenguseire Keskuse, Eesti Koostöö Kogu ja Noored Kooli ühisseminar “Kas Eestis on süvenemas hariduslik ebavõrdsus?” toimub neljapäeval, 24. oktoobril kell 12.00−13.30 Komandandi maja suures saalis (Toompea 1, Tallinn) ja veebis.

Tartu linnaajaloo päev "Muuseumilt kogukonnale, kogukonnalt muuseumile"
2024-10-25 00:00 - 23:59
Tartu linnaajaloo päeval räägitakse kogukondade ja muuseumide koostööst
25. oktoobril toimub Tartu linnamuuseumis järjekorras 42. Tartu linnaajaloo päev “Muuseumilt kogukonnale, kogukonnalt muuseumile”, kus arutletakse erinevate muuseumi ja kogukonna koostöö tahkude üle. Kogemusi jagavad muuseumi- ja kultuuritöötajad nii Tartust kui kaugemalt.
Kogukondi on erinevaid. Need võivad moodustuda piirkondlikult elukoha järgi – näiteks tegutseb Tartus mitu linnaosaseltsi, kelle korraldatud linnaosade päevad, kodukohvikud ja muud ettevõtmised on linnaellu tublisti elevust toonud. Kogukonnad on moodustunud ka hobide ja huvide alusel, näiteks Tartu talisuplejate kogukond. Koos võib hoida ka sotsiaalmeedia – Facebookis tegutseb “Nostalgilise Tartu” virtuaalne kogukond.
Tartu Linnaajaloo Muuseumide direktori Risto Lehiste sõnul kajastab kaasaegne teaduskirjandus muuseumide ja eriti linnamuuseumide kohta seda, et paari viimase dekaadi jooksul on toimunud põhimõtteline nihe hoidjast vahendaja ning tõekuulutamisest diskussiooni tekitamise poole. “Kindlasti jääb muuseumidele kogude hoidmise suur ülesanne, aga ainult sellest enam ei piisa, et olla edukas ning teenida suuremat eesmärki – olla inimeste jaoks olemas,” räägib Lehiste. “Seda uuendatud mõtlemist on Tartu Linnaajaloo Muuseumides Euroopa kultuuripealinna aastal edukalt rakendatud.”
Ettekandepäeva eesmärk on jagada seniseid kogemusi muuseumi ja kogukondade koostööst ning arutleda koostöö vormide ja ühiste eesmärkide seadmise üle. Kuidas luua usalduslik side muuseumi ja kogukonna vahel? Missugune koostöö on vastastikku rikastav ja toob mõlemale osapoolele kasu? “Keerulistel aegadel saab muuseum hakkama, kui ümbritsev ühiskond toetab,” lisab Risto Lehiste.
Tartu Linnaajaloo Muuseumide 42. linnaajaloo päev toimub Tartu linnamuuseumis (Narva mnt 23). 25. oktoobri ettekandepäev algab kell 10.30, täpse kavaga saab tutvuda muuseumi veebilehel. Sündmusel osalemine on tasuta.
Tartu Linnaajaloo Muuseumid koondavad viit Tartus tegutsevat ja Tartu ajalugu käsitlevat muuseumi: Tartu linnamuuseum, KGB kongide muuseum, Laulupeomuuseum, 19. sajandi linnakodaniku muuseum ja Oskar Lutsu majamuuseum. 31. oktoobril tähistavad Tartu Linnaajaloo Muuseumid sünnipäeva.

Tartu Ülikooli 392. aastapäev
2024-10-25 00:00 - 23:59
Tartu Ülikool tähistab 392. aastapäeva
25. oktoobril tähistatakse 392 aasta möödumist Tartu Ülikooli asutamisest mälestustseremoonia ja kontserdiga.
Kell 16.45 asetatakse lilled ülikooli loomise idee algataja, Tartu Ülikooli esimese kantsleri Johan Skytte monumendi juurde ning kuningas Gustav II Adolfi mälestusmärgi juurde.
Õhtu jätkub kell 18.00 ülikooli aulas algava kontserdiga „Akadeemia sünni paiku“. Tartu Ülikooli asutamisest räägib TÜ muuseumi teadussekretär ajaloolane Ken Ird, misjärel esitab ansambel Rondellus barokiaja pillidel ja kostüümides ülikooli asutamise aegseid Inglismaa, Prantsusmaa, Hispaania ja Itaalia armastuslaule ja tantse ning Rootsi koraaliviise. Kontsert on tasuta ja kõik on oodatud.
Tartu Ülikool asutati 1632. aastal, mil Rootsi kuningas Gustav II Adolf allkirjastas Academia Gustaviana asutamise üriku. Avaaktus toimus 1632. aasta 15. oktoobril, uue kalendri järgi 25. oktoobril.
